คนใช้รถเฮ! “ปตท.-บางจาก” ประกาศลดราคาน้ำมันทุกชนิดมีผลพรุ่งนี้
คนใช้รถเฮ! “ปตท.-บางจาก” ประกาศลดราคาน้ำมันทุกชนิดมีผลพรุ่งนี้
12 มี.ค. 2563

บริษัท ปตท.น้ำมันและการค้าปลีก จำกัด (มหาชน) หรือ OR ในกลุ่มบริษัท ปตท. จำกัด (มหาชน) หรือ PTT และ บริษัท บางจาก คอร์ปอเรชั่น จำกัด (มหาชน) หรือ BCP ปรับลดราคาขายปลีกน้ำมันกลุ่มเบนซินลงลิตรละ 0.60 บาท ยกเว้น E85 ปรับลดลง 0.40 บาท ส่วนดีเซลลดลงลิตรละ 0.30 บาท โดยมีผลตั้งแต่เวลา 05.00 น. วันพรุ่งนี้ (13 มี.ค.63)
ทั้งนี้ ส่งผลให้ราคาน้ำมันในพื้นที่กรุงเทพฯ และปริมณฑลวันพรุ่งนี้ เป็นดังนี้ เบนซิน 95 ของ PTT Station อยู่ที่ลิตรละ 29.76 บาท, แก๊สโซฮอล์ 95 ลิตรละ 22.35 บาท, แก๊สโซฮอล์ 91 ลิตรละ 22.08 บาท, E20 ลิตรละ 19.34 บาท, E85 ลิตรละ 16.89 บาท ส่วนดีเซล B7 อยู่ที่ลิตรละ 23.39 บาท, B10 ลิตรละ 20.39 บาท และ B20 ลิตรละ 19.89 บาท (ราคาขายปลีกข้างต้นยังไม่รวมภาษีบำรุงท้องถิ่น)
